b'\n_START_ARTICLE_\nHaguenau\n_START_SECTION_\nGeografija\n_START_PARAGRAPH_\nKraj le\xc5\xbei v severovzhodni Franciji ob reki Moder, levem pritoku Rena, pribli\xc5\xbeno 25 km severno od Strasbourga in 75 km jugovzhodno od posarskega glavnega mesta Saarbr\xc3\xbcckna.\n_START_SECTION_\nAdministracija\n_START_PARAGRAPH_\nHaguenau je sede\xc5\xbe istoimenskega kantona, v katerega so poleg njegove vklju\xc4\x8dene \xc5\xa1e ob\xc4\x8dine Batzendorf, Berstheim, Dauendorf, Hochstett, Huttendorf, Kaltenhouse, Morschwiller, Niederschaeffolsheim, Ohlungen, Schweighouse-sur-Moder, Uhlwiller, Wahlenheim, Weitbruch, Wintershouse in Wittersheim z 49.594 prebivalci._NEWLINE_Mesto je prav tako sede\xc5\xbe okro\xc5\xbeja, v katerem se nahajajo kantoni Bischwiller, Haguenau in Niederbronn-les-Bains s 120.445 prebivalci.\n_START_SECTION_\nZgodovina\n_START_PARAGRAPH_\nHaguenau je bil ustanovljen v 12. stoletju; svoj izvor dolguje postavitvi lovske ko\xc4\x8de \xc5\xa1vabskih vojvodov. Svetorimski cesar Friderik Barbarossa ga je obdal z obzidjem in mu podelil pravice v letu 1154. Na mestu lovske ko\xc4\x8de je osnoval cesarsko pala\xc4\x8do, kjer so bili varovani Kronski dragulji Svetorimskega cesarstva, to je cesarska krona z dragulji, \xc5\xbeezlo in me\xc4\x8d Karla Velikega._NEWLINE_Kasneje je kraj postal sede\xc5\xbe de\xc5\xbeelnega oskrbnika, cesarskega odvetnika v spodnji Alzaciji. Cesar Rihard Cornwallski ga je umestil med svobodna cesarska mesta v letu 1257. V 14. stoletju je Haguenau gostil izvr\xc5\xa1ni svet Dekapolisa, zvezo desetih alza\xc5\xa1kih krajev. Z Vestfalskim mirom leta 1648 je pripadel Franciji in 1673, po nalogu kralja Ludvika XIV., izgubil obzidje. Leta 1675 ga je zavzela cesarska vojska, dve leti kasneje pa je zopet pristal pod Francijo, ko je bil zaradi po\xc5\xbeara skoraj povsem uni\xc4\x8den. Ob francosko-pruski vojni je skupaj z Alzacijo in Loreno postal del zdru\xc5\xbeene Nem\xc4\x8dije. Med drugo svetovno vojno, v za\xc4\x8detku 1945, je bila v kraju stacionirana ameri\xc5\xa1ka 101. zra\xc4\x8dnodesantna divizija.'